ORDE do 18 de maio de 2011 sobre a aprobación definitiva da modificación puntual do Plan Xeral de Ordenación Municipal de Santiago de Compostela (A Coruña) en execución da sentenza anulatoria do polígono 42 do Cruceiro da Coruña.
Consellería de Medio Ambiente, Territorio e Infraestruturas — III. Outras disposicións — 01/06/2011

O Concello de Santiago de Compostela remite a modificación puntual referida, solicitando a súa aprobación definitiva, conforme o disposto no artigo 85.7 da Lei 9/2002, de ordenación urbanística e protección do medio rural de Galicia.
I. Antecedentes:
1. O Concello de Santiago de Compostela conta cun Plan Xeral de Ordenación Municipal aprobado definitivamente por ordes da Consellería de Política Territorial, Obras Públicas e Transportes con datas do 3–10–2007 (aprobación parcial) e 1–9–2008.
2. A sentenza do Tribunal Superior de Xustiza de Galicia do 11–3–2010 estimou en parte o recurso contencioso–administrativo interposto por
Gesprocar, S.L.
contra a orde da CPTOPT do 3–10–2007 de aprobación definitiva do PXOM, anulando as determinacións do artigo 150 da normativa do PXOM relativas ao polígono P–42; e condenando a Administración demandada a cualificar como solo urbano consolidado a parcela.
A Secretaría Xeral de Ordenación do Territorio e Urbanismo deulle publicidade á parte dispositiva da sentenza mediante Resolución do 22 de novembro de 2010 (DOG do 29 de novembro).
3. A Secretaría Xeral de Calidade e Avaliación Ambiental decidiu o 26–8–2010 declarar a non necesidade de sometemento a avaliación ambiental estratéxica.
4. Consta informe da técnica xurídica municipal e do secretario do concello do 19–7–2010, previo á aprobación inicial; e do 16–12–2010, previo á aprobación provisional.
5. A modificación puntual non foi sometida ao informe desta SXOTU previo á súa aprobación inicial, seguindo o criterio do informe xurídico municipal do 19–7–2010.
6. O Concello Pleno aprobou inicialmente a modificación puntual o 29–7–2010. Foi sometida a información pública polo prazo de dous meses (
El Correo Gallego
do 24–9–2010,
La Voz de Galicia
do 24–9–2010, e DOG do 29–9–2010) e notificada aos concellos lindantes. Non foron presentadas alegacións (certificado do 16–12–2010).
7. A modificación puntual foi aprobada provisionalmente por acordo do Concello en Pleno en sesión con data do 30–12–2010.
8. Solicitouse a aprobación definitiva o 26–1–2011; achegando tres exemplares do expediente administrativo e do proxecto de modificación redactados pola arquitecta municipal Esther Sánchez Espiñeira e a xefa de Sección de Xestión Urbanística Pilar Rubín Paz, nos que constan dilixencias de aprobación inicial e provisional.
9. De conformidade co artigo 85.7 da LOUG requiriuse, mediante oficio do 21–2–2011, a remisión do informe da consellería competente en materia de patrimonio cultural. O 18–3–2011 recibiuse contestación do concello, consistente nun informe xurídico do 14–3–2011 no que se refuta a necesidade do devandito informe sectorial autonómico.
II. Obxecto e descrición do proxecto.
1. O proxecto afecta a parcela catastral 8494635NH3489F0001XM de 728 m2 situada na avenida Cruceiro da Coruña; e, indirectamente, ao resto do ámbito de 5.138 m2 do polígono 42 Cruceiro da Coruña do PXOM.
2. O PXOM de Santiago de Compostela establece para o seu polígono 42 unha ficha co uso característico vivenda colectiva, edificabilidade 1,50 m2/m2, altura máxima B+3, reserva de vivenda protexida do 30%, e establecemento de dotacións xerais e locais incluídas e adscritas ao ámbito. Prevese un estudo de detalle que reaxuste as aliñacións e rasantes e ordene os volumes resultantes.
3. A sentenza do TSXG do 11–3–2010 anula as determinacións do artigo 150 da normativa do PXOM relativas ao polígono P–42; e condena a Administración autonómica demandada a cualificar como solo urbano consolidado o predio descrito.
4. O PXOU anteriormente vixente (AD decembro 89, modificado no 94) incluía o ámbito do POL–42 nunha área de reforma interior, o PERI–9 Cruceiro da Coruña, cunha edificabilidade bruta máxima de 1 m2/m2 e unha densidade residencial máxima de 60 viv/ha (vivenda unifamiliar e colectiva), altura máxima B+2 e con directrices para a ordenación dos espazos públicos e volumes edificables.
5. Esta modificación puntual cualifica a parcela sinalada na sentenza, como solo urbano consolidado, asignándolle a ordenanza 3 A en coherencia co resto do solo urbano consolidado con fronte á avenida Cruceiro da Coruña, cunha aliñación prolongación da prevista no soar lindante e coa rasante existente.
6. No tocante ao resto do polígono 42, a modificación puntual déixao como área en estudo, que será obxecto dunha futura modificación que lle outorgue unha ordenación axeitada.
III. Análise e consideracións.
Logo de analizar a documentación remitida polo concello, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, cómpre sinalar:
1. En relación co artigo 94.1 da LOUG, o dar debido cumprimento a unha sentenza xudicial firme, é razón de interese público suficiente para avalar a modificación.
2. A modificación proposta dá cumprida resposta á sentenza, cualificando como solo urbano consolidado a parcela citada; asignándolle a mesma cualificación de ordenanza 3A dos terreos de solo urbano consolidado lindantes, cunha altura de B+3P e 12 m de fondo edificable, que resulta coherente cos criterios establecidos no artigo 46.1 da LOUG en canto á ordenación do solo urbano consolidado.
3. A aplicación destes parámetros dá lugar a unha superficie edificable duns 1.680 m2 (sen contar voos nin aproveitamento baixo cuberta) que supón 2,56 m2/m2.
4. O informe xurídico municipal do 14–3–2011 conclúe que non é necesaria a solicitude de informe á Consellería de Cultura e Turismo, fundamentalmente por atoparse a parcela obxecto da modificación a máis de 30 m da traza do camiño inglés; e non encontrarse o Cruceiro da Coruña na parcela obxecto da modificación.
5. No tocante ao resto do polígono 42, a modificación déixao como área en estudo, que será obxecto dunha futura modificación puntual do PXOM que lle outorgue unha ordenación axeitada; que haberá de conter todas as determinacións exixidas ao respecto no artigo 53 da LOUG.
De conformidade cos artigos 89 e 93.4 da Lei 9/2002, do 30 de decembro, de ordenación urbanística e protección do medio rural de Galicia, e co artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
IV. Resolución.
Visto canto antecede,
Primeiro. Outorgar a aprobación definitiva á modificación puntual do PXOM do Concello de Santiago de Compostela, no eido do polígono 42 Cruceiro da Coruña, de acordo artigo 85.7 a) da Lei 9/2002, do 30 de decembro, de ordenación urbanística e protección do medio rural de Galicia.
Segundo. Contra esta orde cabe interpoñer recurso contencioso–administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso–administrativa.
Terceiro. Notifíquese esta orde ao concello e publíquese no DOG.
Santiago de Compostela, 18 de maio de 2011.